**Noapte cu semilună**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broderii catifelate

Luna prinde pe gherghefuri

Scoțând din adânc de noapte

Tremurânde reliefuri.

Toate hașurate-n umbre

Și sculptate cu lumină

Când abrupte, grele, sumbre,

Șlefuite când și line.

Înecate în tăcere

Ca în apă stele ninse

În văzduh cleios de miere

Cu sobrietate prinse.

Unduioase și ușoare

Fremătând ca și cuvinte

Care spun ceva ce doare

De la suflet fără minte.

Încărcând întreaga fire

Preasfințită și tăcută

Ca răspunsul de iubire

Într-o inimă-ncepută.

Apa fragedă în spumă

Bate pulsul lângă praguri

Frământarea își asumă

Și-n unghere, și în larguri.

Razele fără arsură

Împletesc în vis și tihnă

Minunata cusătură

Pe-așteptare și odihnă.

Mărginirea ei neclară

Nimeni n-o poate cunoaște...

Din precis mă rup afară

Unde-o muzică se naște.

M-aș da jertfă cu întregul

În această melodie

Precum duce tuaregul

Caravana în pustie.

Să fiu strâns în fir de aur

Cum citeau întotdeauna

Însetații ochi de maur

În deșert ce scrie Luna.

Victor Bragagiu

victorbragagiu.blogspot.com